Dodetal styg na selfmoord-bom in Afghanistan | Netwerk24
Dodetal styg na selfmoord-bom in Afghanistan
12 September 2018 17:34
Een van die talle beseerdes word na 'n hospitaal geneem ná Dinsdag se dodelike bomontploffing naby Jalalabad in Afghanistan. Foto: Reuters
'n Bom wat Dinsdag by 'n betoging in die ooste van Afghanistan ontplof het, het ten minste 68 menselewens geëis.
Die Britse nuusagentskap Reuters het aanvanklik berig dat 32 mense in die ontploffing op 'n hoofweg tussen Jalalabad en die aangrensende Pakistan omgekom het. 'n Verdere 120 mense is beseer in wat as 'n selfmoord-bomaanval bestempel word.
Die ontploffing by die betoging, wat teen 'n plaaslike polisiebevelvoerder gehou is, volg op 'n vlaag kleiner bomontploffings by skole in Jalalabad en omliggende gebiede Dinsdag waarin 'n twaalfjarige seun omgekom het en verskeie volwassenes en mense beseer is.
Die BBC berig minstens 68 mense het gesterf en 165 mense beseer is in die ontploffing op 'n hoofweg.
Terreurgroepe het tot dusver nog nie enige verantwoordelikheid aanvaar vir die dodelike ontploffing nie.
Die geweld volg op onlangse pogings deur diplomate om 'n einde te bring aan die voortslepende konflik met die Taliban-militante in die land.